గోవిందుడు_అందరివాడేలే
చిత్రీకరణ
thumb|240px|శంషాబాద్ వద్దనున్న రాజీవ్ గాంధీ అంతర్జాతీయ విమానాశ్రయం. ఈ సినిమా చిత్రీకరణ ఇక్కడే మొదలయ్యింది. మొదట షూటింగ్ అక్టోబరు నెల మొదట్లో ప్రారంభిస్తారని వార్తలొచ్చాయి. అక్టోబరు నెల మధ్యలో సినిమాకి సంబంధించిన లొకేషన్లను వెతికే పనులు మొదలయ్యాయి. కానీ ఆపై సినిమా షూటింగ్ నవంబరు నెలకు వాయిదా పడింది. నవంబరు మొదట్లో బండ్ల గణేష్ సినిమా చిత్రీకరణ డిసెంబరు నెల నుంచి మొదలవుతుందని స్పష్టం చేసారు. డిసెంబరు నెల మధ్యలో ఈ సినిమా చిత్రీకరణలో అగ్రభాగం తమిళనాడులోని అనేక ప్రాంతాలతో పాటు పొల్లాచిలో జరుగుతుందని స్పష్టం చేసారు. అందుకోసం కృష్ణవంశీ లొకేషన్లను ఎంపిక చేసుకోడానికి తన టీంతో సహా బయలుదేరారని మీడియాలో వార్తలొచ్చాయి. 2013 తమకు కలిసిరాలేదని భావించడం వల్ల ఈ సినిమా చిత్రీకరణ జనవరిలో మొదలవుతుందని ఆపై భావించారు. కానీ చివరికి జనవరి నెలమధ్యలో చరణ్ స్వయంగా ఈ సినిమా చిత్రీకరణ 2014 ఫిబ్రవరి 6న హైదరాబాదులో మొదలవుతుందని స్పష్టం చేసాడు. 2014 ఫిబ్రవరి 6న సినిమా ప్రారంభోత్సవములో నాటి నుంచి 3 రోజుల పాటు హైదరాబాదులో చిత్రీకరణ కొనసాగుతుందని, ఆ తర్వాత తమిళనాడులోని పొల్లాచి, నాగర్ కోయిల్ తదితర ప్రాంతాల్లో జరుగుతుందని మీడియాకు స్పష్టం చేసారు. 2014 ఫిబ్రవరి 6న శంషాబాద్ విమానాశ్రయంలో చిత్రీకరణ మొదలయ్యింది. 2014 ఫిబ్రవరి 9న కాజల్ అగర్వాల్ తన పాత్రకోసం షూటింగ్ మొదలుపెట్టగా ఆ రోజున తనపై, చరణ్ పై కొన్ని సన్నివేశాలు చిత్రీకరించారు. అక్కడ చిత్రీకరణ పూర్తయ్యాక మొదట అనుకున్న ప్రణాళిక ప్రకారం తమిళనాడులోని రామేశ్వరం ప్రాంతంలో చిత్రీకరణ కొనసాగింది. అక్కడ చరణ్, కాజల్, శ్రీకాంత్ మరియూ ముఖ్యతారాగణంపై కుటుంబ సన్నివేశాలను చిత్రీకరించారు. రామేశ్వరం, నాగర్ కోయిల్ తదితర ప్రాంతాల్లో చరణ్, కాజల్ లపై కొన్ని సన్నివేశాలు, ఒక పాట చిత్రీకరించాక ఫిబ్రవరి నెలచివరన స్కాట్లాండ్, ప్యారిస్, లండన్ వంటి విదేశ ప్రాంతాలలో మే నెల నుంచి చిత్రీకరణ జరుగుతుందని, ఆ షెడ్యూల్లో కొన్ని ముఖ్యమయిన సన్నివేశాలు, పాటలను చిత్రీకరిస్తారని వెళ్ళడించారు. ఆపై మార్చి నెల చివరి వరకూ కన్యాకుమారి ప్రాంతంలో చిత్రీకరణ జరుగుతుందని వార్తలొచ్చాయి. కేరళలోని కొన్ని అందమైన ప్రాంతాల్లో సైతం షూటింగ్ జరుగుతుందని ప్రకటించాక కన్యాకుమారి షెడ్యూల్లో కొన్ని కుటుంబ మరియూ హాస్య సన్నివేశాలను చిత్రీకరించారు. ఆపై చరణ్, శ్రీకాంత్, మరికొందరు ఫైటర్లపై యాక్షన్ సన్నివేశాలు తెరకెక్కించారు. ఆపై మార్చి 9 నుంచి 26 వరకూ చిత్రీకరణ పొల్లాచి ప్రాంతంలో కొనసాగుతుందని ప్రకటించారు. అక్కడ ఉడుమలైపెట్టై ప్రాంతంలో కొన్ని వివాహ సన్నివేశాల చిత్రీకరణతో షెడ్యూల్ మొదలయ్యింది. ఆ తర్వాత చరణ్, కాజల్ లపై పొల్లాచిలోని పచ్చని ప్రకృతి ప్రాంతాల్లో ఒక రొమాంటిక్ పాటను తెరకెక్కించారు. పచ్చదనం థీంతో ఆ పాట కొనసాగుతుందని వార్తలొచ్చాయి. చిత్రీకరణ పూర్తయ్యాక చరణ్ పొల్లాచిలో కొన్ని యాక్షన్ సీక్వెన్సుల చిత్రీకరణలో పాల్గొన్నాడు. పొల్లాచి నుంచి తిరిగొచ్చాక సినిమా ఫస్ట్ లుక్ విడుదల సందర్భంగా బండ్ల గణేష్ మీడియాతో "ఏప్రిల్ రెండో వారం నుంచి హైదరాబాద్‌లోని రామానాయుడు సినీ విలేజ్, రామోజీ ఫిలిం సిటీలో దాదాపు 40 రోజుల పాటు షూటింగ్ జరుగుతుంది. చిత్రప్రధాన తారాగణమంతా పాల్గొంటారు. పాటలను విదేశాల్లో చిత్రీకరిస్తాం" అని స్పష్టం చేసారు. ఏప్రిల్ 17న అధికారికంగా ఏప్రిల్ 21 నుంచీ రామానాయుడు స్టూడియోస్ సినీ విలేజ్ భాగంలోని హౌస్ సెట్లో రెండో షెడ్యూల్ 40 రోజులపాటు కొనసాగుతుందని ప్రెస్ నోట్ విడుదలచేసి స్పష్టం చేసారు దర్శకనిర్మాతలు. కానీ కొన్ని అనివార్య కారణాల వల్ల షెడ్యూల్ మే 2 నుంచి మొదలయ్యింది. మే నెల రెండో వారంలో హైదరాబాదు నగర్ శివార్లలో నిర్మించిన ఒక భారీ సెట్లో చరణ్, మరికొందరిపై పోరాట సన్నివేశాలు చిత్రీకరించారు. వీటికి రామ్ – లక్షణ్ నేతృత్వం వహించగా ఆ సన్నివేశాల చిత్రీకరణలో రాజ్ కిరణ్, మిత్ర, కాశీ విశ్వనాథ్ పాల్గున్నారు. ప్రధాన తారాగణం పాల్గొన్న కొన్ని కుటుంబ సన్నివేశాల చిత్రీకరణ తర్వాత ఈ సినిమా షూటింగ్ నానక్ రామ్ గూడాలో వేసిన ప్రత్యేకమైన సెట్లో కొనసాగింది. రానున్న రోజులలో సినిమాలోని చాలా భాగం ఇక్కడే తీయనున్నారని వార్తలొచ్చాయి. అయితే చరణ్ తీవ్ర జ్వరంతో బాధపడుతుండటం వల్ల చిత్రీకరణ కొన్ని రోజులు నిలిపివేశారు. అప్పుడు చర‌ణ్‌పైనే కీల‌క స‌న్నివేశాల‌ను తెర‌కెక్కిస్తున్నారని, ఆయ‌న కోలుకొనేవ‌ర‌కు సినిమా ఆపేయాల‌ని చిత్రబృందం నిర్ణయించిందని వార్తలొచ్చాయి. చరణ్ కూడా ఈ విషయాన్ని ధ్రువీకరించాడు. వాతావరణంలో ఒక్కసారిగా మార్పులు రావడం, అయ్యప్ప స్వామి దీక్షలో ఉండటం చేత అల్పాహారంపై మాత్రమే జీవిస్తూ బలహీన పడటం ఈ జ్వరానికి గల కారణాలని వార్తలొచ్చాయి. thumb|240px|దక్షిణ జోర్డాన్ ప్రాంతంలోని పెట్రా నగరం. ఇక్కడ చరణ్, కాజల్ లపై ఒక పాటను చిత్రీకరించారు. మే 28న ప్రెస్ నోట్ విడుదల చేసి ఈ సినిమా చిత్రీకరణ జూన్ 5 నుంచీ హైదరాబాదులో నిర్మించిన ఇంటి సెట్లో కుటుంబ నేపథ్య సన్నివేశాలు మొత్తం తెరకెక్కించాక చిత్రబృందం లండన్ వెళ్తుందని బండ్ల గణేష్ స్పష్టం చేసారు. ఆ తర్వాత జూన్ 2014 నెలమధ్యలో హైదరాబాదులో ఇప్పటికే ఒక మాంటేజ్ పాట చిత్రీకరణ పూర్తయ్యిందని, మిగిలిన చిత్రీకరణ 2014 జూలై 31 వరకూ జరుగుతుందని స్పష్టం చేసిన బండ్ల గణేష్ లండన్ నగరంలో కొన్ని సన్నివేశాలు, పాటలు 2014 ఆగస్టు 1 నుంచి 2014 ఆగస్టు 15 వరకూ చిత్రీకరిస్తామని స్పష్టం చేసారు. తద్వారా 2014 ఆగస్టు 15న షూటింగ్ మొత్తం పూర్తవుతుందని వ్యాఖ్యానించారు. జూన్ 18న ఒక షెడ్యూల్ పూర్తిచేసుకున్న చిత్రబృందం అప్పటివరకూ జరిగిన షెడ్యూల్లో 2 పాటలు, కొన్ని కీలక సన్నివేశాలు చిత్రీకరించగా తదుపరి షెడ్యూల్ జూన్ 21 నుంచి మొదలవుతుందని వార్తలొచ్చాయి. జూన్ నెలమధ్యలో రామ్‌ - లక్ష్మణ్‌ సారథ్యంలో లారీని తరుముతుండగా దాని కొక్కేనికి తగిలి ఈడ్చుకుంటూ వెళ్లే సన్నివేశం చిత్రీకరించారు. కొన్నిచోట్ల ఎగిరి దూకే సన్నివేశాలలో చిన్నవాటికి చరణ్ నేరుగా దూకగా, మిగిలిన వాటిని ఫైటర్లతో రామ్‌ - లక్ష్మణ్‌లు చేయించారు. జూన్ నెలచివర్లో అద్దాలను అమర్చిన ఒక ప్రత్యేక సెట్లో ఒక పాటను చరణ్, కాజల్ లపై చిత్రీకరించారు. లండన్ వెళ్ళక ముందు పొల్లాచిలో 2014 జూలై 13 నుండి పదిరోజులు వరకూ కొన్ని కీలక సన్నివేశాలు చిత్రీకరించాలనుకున్నా అనివార్య కారణాల వల్ల ఆలస్యమై పొల్లాచిలో చిత్రీకరణ అయితే 2014 జూలై 20 లేదా ఆ తర్వాత మొదలుపెట్టాలని దర్శకనిర్మాతలు భావించారు. అప్పటివరకూ చిత్రీకరణ హైదరాబాదులో కొనసాగింది. 2014 జూలై 21న మొదలైన పొల్లాచి షెడ్యూల్ 2014 జూలై 28న విజయవంతంగా పూర్తయ్యింది. తదుపరి షెడ్యూల్ 2014 జూలై 29న కారైకుడి ప్రాంతంలో మొదలై 2014 ఆగస్టు 3 నుండి హైదరాబాదులో కొనసాగింది. రామోజీ ఫిల్మ్ సిటీలో ఏకథాటిగా చిత్రీకరణ జరుపుకున్నాక బండ్ల గణేష్ లండన్ నగరంలో ఆగస్టు 24 నుంచి చరణ్‌పై ఒక సోలో పాట, జోర్డాన్ నగరంలో చరణ్-కాజల్‌పై డ్యూయెట్ తెరకెక్కించి హైదరాబాదు తిరిగొచ్చాక 3 రోజులు షూటింగ్ జరిపితే చిత్రీకరణ మొత్తం పూర్తవుతుందని స్పష్టం చేసారు. ఆ షెడ్యూల్ 2014 ఆగస్టు 25న మొదలై 2014 సెప్టెంబరు 12న ముగిసింది. ఆ తర్వాత హైదరాబాదులో ఒక పాటను కూడా చిత్రీకరించారు. సినిమా చిత్రీకరణ 2014 సెప్టెంబరు 22న ముగీంది. ఇదే విషయాన్ని కృష్ణవంశీ తర్వాత ఖరారు చేసారు.